10. รายการระหว่างกันของบริษัทฯ บริษัทย่อย บริษัทร่วมและบริษัทที่เกี่ยวข้องกัน สำหรับปี 2551 สรุปได้ดังนี้

  1. รายการซื้อขาย

ในปี 2551 บริษัทฯ และบริษัทย่อย มีธุรกรรมทางการค้าโดยการซื้อขายสินค้ากับบริษัทที่เกี่ยวข้องกัน
ซึ่งรายการดังกล่าวเป็นการดำเนินงานตามปกติทางการค้าของธุรกิจ

กรรมการตรวจสอบมีความเห็นว่ารายการซื้อขายกันระหว่างบริษัทฯ และบริษัทย่อย
กับบริษัทที่เกี่ยวข้องกันเป็นรายการปกติทางธุรกิจ
โดยราคาซื้อขายดังกล่าวไม่แตกต่างจากลูกค้าทั่วไปรายอื่นๆ
และใช้เงื่อนไขทางการค้าปกติเหมือนกับ ลูกค้ารายอื่น

  2. รายการให้ความช่วยเหลือทางการเงิน

บริษัทฯ และบริษัทย่อยได้ให้ความช่วยเหลือทางการเงินให้แก่บริษัทย่อย ซึ่งรายการดังกล่าวมีดังนี้

2.1 บริษัทฯ ค้ำประกันให้แก่ บริษัทสยามไฟเบอร์อ๊อพติคส์ จำกัด (SFO)

บริษัทฯ เป็นผู้ค้ำประกันให้แก่ SFO ในการใช้วงเงินสินเชื่อ (O/D, L/C, T/R และ L/G)
จำนวน 45 ล้านบาท จากธนาคารกรุงเทพ จำกัด (มหาชน) และจำนวน 30 ล้านบาท
จากธนาคารไทยพาณิชย์ จำกัด (มหาชน) ทั้งนี้ วงเงินสินเชื่อดังกล่าว SFO
ใช้ในการดำเนินธุรกิจและเป็นเงินทุนหมุนเวียน

2.2 บริษัทย่อยฯ ค้ำประกันให้แก่บริษัทย่อย

บริษัท สยามแปซิฟิค อิเล็คตริคไวร์แอนด์เคเบิ้ล จำกัด (SPEWC) และบริษัทแปซิฟิค-ไทย อิเล็คทริค ไวร์แอนด์เคเบิ้ล จำกัด (PTEWC) ซึ่งเป็นบริษัทย่อยที่ CTW ถือหุ้นโดยตรงและโดยอ้อมอยู่ร้อยละ100 ตามลำดับได้เป็นผู้ค้ำประกันวงเงินกู้ยืมระยะสั้น ให้แก่ บจ.เซี่ยงไฮ้ ยะหยาง อิเล็คทริค (Shanghai Yayang) ซึ่งเป็นบริษัทย่อยที่ CTW ถือหุ้น ทั้งโดยตรงและโดยอ้อมอยู่ร้อยละ 93 ในการกู้ยืมเงินจากธนาคารกรุงเทพ จำกัด (มหาชน) สาขาเซี่ยงไฮ้ ประเทศสาธารณรัฐ ประชาชนจีน เพื่อใช้เป็นเงินทุนหมุนเวียนในกิจการตามธุรกิจปกติของ Shanghai Yayang นอกจากนี้ SPEWC และ PTEWC ยังมีการค้ำประกันวงเงินสินเชื่อให้กันและกัน (Cross Guarantee) ด้วย 

กรรมการตรวจสอบมีความเห็นว่า การให้ความช่วยเหลือทางการเงินดังกล่าว
เพื่อให้บริษัทย่อยสามารถดำเนินธุรกิจได้อย่างคล่องตัว โดยที่บริษัทฯ
เชื่อว่าบริษัทย่อยดังกล่าวมีแนวโน้มการดำเนินธุรกิจที่ดีในอนาคต
และจะช่วยส่งเสริมให้ยอดขายในกลุ่มของบริษัทฯ เพิ่มมากขึ้นด้วย

3. รายการให้บริการ

บริษัทฯ ได้ให้บริการแก่บริษัท สยามไฟเบอร์อ๊อพติคส์ จำกัด (SFO)
ซึ่งเป็นบริษัทย่อยที่ถือหุ้นอยู่ร้อยละ 60
โดยเป็นรายการสนับสนุนธุรกิจปกติและไม่มีเงื่อนไขการค้าทั่วไป ดังนี้

3.1 สัญญาบริหารจัดการ

CTW ได้ทำสัญญากับ SFO
เพื่อส่งผู้เชี่ยวชาญไปให้คำปรึกษาในด้านการดำเนินงานและการจัดการของ SFO โดย CTW
ได้รับรายได้ค่าธรรมเนียมการจัดการ สัญญาดังกล่าวจะได้รับการต่ออายุสัญญาปีต่อปีโดยอัตโนมัติ
อัตราและมูลค่า ที่ปรึกษาดังกล่าวเปลี่ยนแปลงตามจำนวนผู้เชี่ยวชาญและระดับของผู้เชี่ยวชาญ
ซึ่งมีอัตราที่แตกต่างกันตามที่ระบุในสัญญา โดย CTW คิดตามค่าใช้จ่ายที่เกิดขึ้นจริงบวกเพิ่มร้อยละ
10 ในปี 2551 CTW ได้รับค่าธรรมเนียมการจัดการจาก SFO รวมทั้งสิ้น 32.43 ล้านบาท

3.2 สัญญาบริการ

CTW ได้ทำสัญญาให้บริการแก่ SFO โดยเงื่อนไขระยะเวลาของสัญญาอิงตามสัญญาเช่าโรงงาน
และมีการเพิ่มอัตราค่าบริการร้อยละ 3.5 ทุกครั้งที่มีการต่อสัญญา การบริการดังกล่าวประกอบด้วย
การบำรุงรักษา การซ่อมแซม และการ ทำความสะอาดอุปกรณ์อำนวยความสะดวกต่าง ๆ
ในโรงงานของ SFO สำหรับปี 2551 CTW มีรายได้จากการให้บริการจาก SFO
รวมเป็นเงินจำนวน 7.76 ล้านบาท

3.3 สัญญาเช่าโรงงาน

CTW ได้ทำสัญญาให้เช่าโรงงานกับ SFO มีเงื่อนไขระยะเวลาของสัญญาเช่า คือ 3 ปี
สัญญาดังกล่าวจะได้รับการต่ออายุสัญญาทุก ๆ 3 ปี โดยอัตโนมัติ และมีการเพิ่มอัตราค่าเช่า ร้อยละ
3.5 ทุก 3 ปี โดยในปี 2551 CTW ได้รับรายได้ค่าเช่า โรงงานจาก SFO รวมเป็นเงินจำนวน
4.85 ล้านบาท

กรรมการตรวจสอบมีความเห็นว่า รายการระหว่างกันดังกล่าวข้างต้น
เป็นรายการสนับสนุนธุรกิจปกติของ บริษัทย่อย ซึ่งจะเป็นผลดีต่อกิจการของบริษัทฯ และบริษัทย่อย
โดย CTW ได้รับค่าบริการในอัตราที่มีกำไรและเป็นการสร้าง รายได้เพิ่มให้แก่ CTW ด้วย
โดยบุคคลที่เกี่ยวโยงไม่ได้รับผลประโยชน์ใด ๆ เป็นพิเศษจากการเข้าทำรายการดังกล่าว

  4. รายการรับความช่วยเหลือทางด้านบริหารจัดการจากบริษัทแม่ (PEWC)

CTW ได้ทำสัญญารับความช่วยเหลือทางด้านบริหารจัดการจากบริษัท แปซิฟิค อีเล็คทริคส์ ไวร์ แอนด์
เคเบิ้ล จำกัด (PEWC) ซึ่งเป็นบริษัทแม่โดยอ้อมของ CTW โดย CTW
จ่ายค่าธรรมเนียมการจัดการให้แก่ PEWC ในอัตราไตรมาสละ 13,500 เหรียญสหรัฐฯ
สัญญาดังกล่าวจะได้รับการต่ออายุสัญญาปีต่อปี ในปี 2551 CTW จ่ายค่าธรรมเนียมการจัดการให้แก่
PEWC จำนวน 2.14 ล้านบาท

กรรมการตรวจสอบมีความเห็นว่า
รายการรับความช่วยเหลือทางด้านบริหารจัดการจากบริษัทแม่ดังกล่าวข้างต้น
เป็นการสนับสนุนธุรกิจปกติของ CTW โดยไม่มีเงื่อนไขการค้าทั่วไป
และบุคคลที่เกี่ยวโยงไม่ได้รับผลประโยชน์ใด ๆ เป็นพิเศษจากการเข้าทำรายการดังกล่าว

5. รายการได้รับความช่วยเหลือทางการเงินและรายการเงินกู้ยืมของบริษัท สยามแปซิฟิค
อิเล็คตริคไวร์แอนด์ เคเบิ้ล จำกัด (SPEWC) จากบริษัทที่เกี่ยวข้องกัน

5.1 บริษัท ไทรเจ้นท์ อินเวสเม้นท์ โฮลดิ้ง จำกัด (Trigent) ได้ให้เงินกู้ยืม จำนวน 116.025
ล้านบาท แก่ SPEWC โดยไม่คิดดอกเบี้ย เพื่อชำระค่าหุ้นของบริษัท หาดเล็ก จำกัด ที่ SPEWC
ซื้อจากผู้ถือหุ้นเดิม เมื่อปี 2542

5.2 บริษัท มูนวิว เวนเจอร์ส จำกัด ซึ่งเป็นผู้ถือหุ้นโดยอ้อมของ SPEWC ได้ให้เงินกู้ยืมแก่ SPEWC
เมื่อช่วง แรกเริ่มก่อตั้งบริษัท จำนวน 194,718.58 เหรียญสหรัฐอเมริกา โดยไม่คิดดอกเบี้ย
เพื่อเป็นเงินทุนหมุนเวียนในการดำเนินธุรกิจของ SPEWC

กรรมการตรวจสอบมีความเห็นว่า SPEWC เป็นบริษัทย่อยของบริษัทฯ
ที่เกิดจากการแลกเปลี่ยนหุ้นกันเมื่อวันที่ 2 กรกฎาคม 2545
รายการดังกล่าวข้างต้นเป็นรายการที่เกิดขึ้นก่อนที่จะมีการแลกเปลี่ยนหุ้นกับบริษัทฯ อีกทั้งเป็นการที่
SPEWC ได้รับความช่วยเหลือทางการเงิน และบุคคลที่เกี่ยวข้องกันไม่ได้รับผลประโยชน์ใด ๆ
เป็นพิเศษจากการทำรายการดังกล่าว ถือได้ว่าเป็นประโยชน์ต่อการดำเนินธุรกิจของ SPEWC
ซึ่งปัจจุบันบริษัทฯ ถือหุ้นอยู่ร้อยละ 100

6. รายได้ค้างรับและเงินทดรองจ่ายกับบริษัทย่อย และบริษัทที่เกี่ยวข้องกัน

บริษัทฯ ได้คิดค่าใช้จ่ายต่าง ๆ จากบริษัทย่อย ได้แก่ ค่าที่ปรึกษาด้านการบริหารจัดการ ค่าบริการ
ค่าเช่าสำนักงาน ค่าเช่าโรงงาน เป็นต้น ซึ่งบริษัทฯ ยังมิได้รับชำระ รวมถึงรายการค่าใช้จ่ายต่าง
ๆ ที่บริษัทฯ ได้ทดรองจ่ายไปก่อนล่วงหน้า ได้แก่ ค่าไฟฟ้า ค่าใช้จ่ายสาธารณูปโภค เป็นต้น

นอกจากนี้ บริษัทฯ ยังมียอดคงค้างของลูกหนี้การค้าที่เป็นบริษัทย่อย ได้แก่ SFO, SPEWC, PTEWC
และที่เป็นกิจการที่ เกี่ยวข้องกัน ได้แก่ ITD และ บริษัท อิตัลไทย วิศวกรรม จำกัด
โดยเป็นยอดคงค้างค่าสินค้า ในส่วนของ SFO ยังมียอดคงค้างค่าบริหารจัดการด้วย

กรรมการตรวจสอบได้พิจารณางบการเงินของบริษัทฯ
และมีข้อสังเกตเกี่ยวกับเงินทดรองจ่ายและลูกหนี้ค้างชำระดังกล่าวว่า บริษัทฯ ได้คิดค่าใช้จ่ายต่าง
ๆ จากบริษัทย่อย โดยให้เครดิตในการชำระเงิน และในส่วนของยอดคงค้างของลูกหนี้
การค้ากิจการที่เกี่ยวข้องกันก็ถือเป็นรายการปกติทางการค้า
เมื่อมีการปิดบัญชีสิ้นงวดแต่ยังไม่ถึงกำหนดชำระจึงปรากฏยอด คงค้างดังกล่าว อย่างไรก็ตาม
บริษัทย่อยและบริษัทที่เกี่ยวข้องก็ได้มีการทยอยชำระหนี้อย่างสม่ำเสมอ
อีกทั้งเงื่อนไขทางการค้ากับบริษัทย่อยและบริษัทที่เกี่ยวข้องดังกล่าวไม่แตกต่างจากลูกหนี้การค้าทั่วไป

7. บริษัทฯ ว่าจ้าง บริษัท ไทยเมทัลโพรเซสซิ่ง จำกัด (TMP) หลอมวัตถุดิบ

บริษัทฯ ได้ว่าจ้าง TMP ซึ่งเป็นบริษัทที่เกี่ยวข้องกัน (โดยบริษัทถือหุ้นอยู่ใน TMP ร้อยละ 15
และมีกรรมการ ร่วมกันจำนวน 2 ท่าน) ทำการหลอมวัตถุดิบ (ลวดทองแดง) อย่างต่อเนื่อง
โดยไม่มีการทำสัญญาแต่อย่างใดและไม่มีราคาตลาดจากที่อื่นที่สามารถนำมาใช้เปรียบเทียบได้
เนื่องจากราคาว่าจ้างถือเป็นเป็นความลับของบริษัทฯ และในวงการอุตสาหกรรม ในปี 2551 CTW
ได้จ่ายค่าหลอมวัตถุดิบให้แก่ TMP รวมทั้งสิ้น 48.45 ล้านบาท

กรรมการตรวจสอบมีความเห็นว่า รายการระหว่าง TMP กับบริษัทฯ ดังกล่าวข้างต้น
เป็นรายการทางการค้าปกติ โดยเป็นราคาที่ยุติธรรมและคุ้มค่ากว่าการที่บริษัทฯ
จะลงทุนในเครื่องจักรเพิ่มและดำเนินการหลอมวัตถุดิบเอง

8. รายการค้างชำระกับบริษัทที่เกี่ยวข้องกัน

บริษัทฯ มียอดค้างชำระค่าจ้างหลอมวัตถุดิบกับบริษัทไทยเมทัลโพรเซสซิ่ง จำกัด (TMP)
ซึ่งเป็นบริษัทที่เกี่ยวข้องกัน และค้างชำระค่าบริหารจัดการ กับบริษัทแปซิฟิค
อีเล็คทริคไวร์แอนด์เคเบิ้ล จำกัด (PEWC) ซึ่งเป็นบริษัทแม่ นอกจากนี้ ยังมีรายการที่ SFO
ค้างชำระค่าวัตถุดิบกับบริษัทฟูจิกูระ จำกัด ซึ่งเป็นบริษัทที่เกี่ยวข้องกัน

กรรมการตรวจสอบได้พิจารณาว่า รายการค้างชำระดังกล่าวเป็นรายการปกติทางการค้า
เมื่อมีการปิดบัญชีสิ้นงวด แต่ยังไม่ถึงกำหนดที่ต้องชำระ จึงปรากฏยอดค้างชำระดังกล่าวในบัญชี
“เจ้าหนี้การค้า-กิจการที่เกี่ยวข้องกัน” อีกทั้ง
เงื่อนไขทางการค้ากับบริษัทที่เกี่ยวข้องดังกล่าวไม่แตกต่างจากเจ้าหนี้การค้าทั่วไป

ทั้งนี้ ข้อมูลรายการระหว่างกันเพิ่มเติม โปรดดูหมายเหตุประกอบงบการเงิน ข้อที่ 6
รายการธุรกิจกับกิจการที่เกี่ยวข้องกัน ในงบการเงินประจำปี 2551

มาตรการหรือขั้นตอนการอนุมัติการทำรายการระหว่างกัน

การทำรายการระหว่างกันอยู่ภายใต้กฎระเบียบและข้อบังคับของตลาดหลักทรัพย์ฯ
ผู้บริหารจึงต้องตรวจสอบ และควบคุมดูแลอย่างใกล้ชิด เมื่อมีรายการระหว่างกันเกิดขึ้น บริษัทฯ
ได้ปฏิบัติตามกฎระเบียบและข้อบังคับของตลาดหลักทรัพย์ฯ เสมอ
และผู้บริหารที่มีส่วนได้เสียในรายการระหว่างกันรายการใด ๆ
จะไม่มีส่วนในการอนุมัติให้กระทำรายการนั้นๆ นอกจากนี้ก่อนเข้าทำรายการที่เกี่ยวโยงกัน บริษัทฯ
ได้ขอคำปรึกษาจากตลาดหลักทรัพย์ฯ ก่อนเสมอ

นอกจากนี้ เมื่อวันที่ 5 กันยายน 2551 ที่ประชุมคณะกรรมการ ครั้งที่ 3/2551
ได้มีมติเป็นเอกฉันท์อนุมัติในหลักการให้ฝ่ายจัดการสามารถอนุมัติการทำธุรกรรมที่เกี่ยวกับข้อตกลงทางการค้าที่มีเงื่อนไขการค้าโดยทั่วไป
ในการทำธุรกรรมระหว่างบริษัท และบริษัทย่อย กับกรรมการ ผู้บริหาร
หรือบุคคลที่มีความเกี่ยวข้องได้
หากธุรกรรมเหล่านั้นมีข้อตกลงทางการค้าในลักษณะเดียวกับที่วิญญูชนจะพึงกระทำกับคู่สัญญาทั่วไปในสถานการณ์เดียวกัน
ด้วยอำนาจต่อรองทางการค้าที่ปราศจากอิทธิพลในการที่ตนมีสถานะเป็นกรรมการ ผู้บริหาร
หรือบุคคลที่มีความเกี่ยวข้อง ทั้งนี้ บริษัทฯ จะจัดทำรายงานสรุปการทำธุรกรรมที่มีขนาดเกินกว่า 20
ล้านบาทต่อปี เพื่อรายงานต่อที่ประชุมคณะกรรมการทุกปี

แนวโน้มการทำรายการระหว่างกันในอนาคต

บริษัทฯ ยังคงมีการทำธุรกรรมกับบริษัทย่อย บริษัทร่วม และบริษัทที่เกี่ยวข้องอื่นๆ
โดยมีการซื้อและขายผลิตภัณฑ์ และวัตถุดิบตามปกติทางการค้าของธุรกิจ
นอกจากนี้การให้ความช่วยเหลือทางการเงินระหว่างบริษัทในกลุ่ม
จะเป็นการให้ความช่วยเหลือในการดำเนินธุรกิจปกติเท่านั้น
โดยการจัดหาเงินทุนหมุนเวียนตามที่บริษัทในกลุ่มต้องการ
และเป็นไปเพื่อประโยชน์ในการดำเนินธุรกิจ